Verulegur viðsnúningur í rekstri og skuldastöðu Borgarbyggðar Ársreikningur Borgarbyggðar fyrir árið 2015 var kynntur í sveitarstjórn í gær . Rekstrartekjur A og B hluta voru tæpir 3,5 milljarðar en rekstrargjöld um 3 milljarðar . Afskriftir voru 123 milljónir , fjármagnsgjöld umfram fjármagnstekjur 160 milljónir og nettó hagnaður af rekstri því 170 milljónir króna . Heildarskuldir voru um 4,8 milljarðar króna . Þessar lykiltölur segja að skuldahlutfall sveitarsjóðs er komið niður í 138% af tekjum og þar með færist Borgarbyggð úr gjörgæsluflokki þar sem sveitarfélög eru sem skulda yfir 150% af veltu . „ Þetta er verulega mikill viðsnúningur í rekstri á milli ára en rekstrarhalli var um 104 milljónir króna árið 2014 , “ segir í tilkynningu frá oddvitum meirihlutaflokkanna , þeim Birni Bjarka Þorsteinsdóttur og Geirlaugu Jóhannsdóttur . „ Rekstrartekjur hækkuðu um 420 milljónir á milli ára eða 13,8% og rekstrargjöld um 5,6% . Skuldir lækka áfram og handbært fé eykst umtalsvert . Borgarbyggð stenst nú þær fjármálareglur sem sveitarfélögum eru settar , þriggja ára rekstrarjöfnuður er jákvæður og skuldahlutfall heldur áfram að lækka og er nú komið í 138% af veltu , skuldaviðmið er 107% . Skuldaviðmið samkvæmt sveitarstjórnarlögum má ekki vera hærra en 150% af reglulegum tekjum og er því Borgarbyggð komin vel undir það mark og markmið að svo verði áfram þrátt fyrir meiri fjárfestingar og framkvæmdir . “ Að sögn oddvitanna eru margir samverkandi þættir sem stuðlað hafi að þessari jákvæðu rekstrarniðurstöðu . „ Má þar m.a. nefna ýmsar aðhaldsaðgerðir sem fyrrum sveitarstjóri , sviðsstjórar og forstöðumenn stofnana leiddu af miklum metnaði , stofnanir sveitarfélagsins stóðust fjárhagsáætlun , framlög úr Jöfnunarsjóði sveitarfélaga urðu 120 milljónum hærri en ráð var fyrir gert , fasteignagjöld voru hækkuð sem leiddi til um 100 milljón króna viðbótar tekna , eignasala bætti sjóðsstöðu , lág verðbólga dró úr fjármagnskostnaði og framkvæmdir voru í sögulegu lágmarki . Íbúum hefur fjölgað um 100 á milli ára og útsvarstekjur þar með hækkað . “